**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS R. Alsėdžių stanislovo narutavičiaus GIMNAZIJOS NUOSTATŲ PATVIRTINIMO**

2022 m. liepos 28 d. Nr. T1-169

Plungė

Vadovaudamasi Lietuvos Respublikos biudžetinių įstaigų įstatymo 4 straipsnio 3 dalies 1 punktu, Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl nuostatų, įstatų ar statutų įforminimo reikalavimų patvirtinimo“, Plungės rajono savivaldybės taryba nusprendžia:

1. Patvirtinti Plungės r. Alsėdžių Stanislovo Narutavičiaus gimnazijos nuostatus (pridedama).

2. Įgalioti Plungės r. Alsėdžių Stanislovo Narutavičiaus gimnazijos direktorių Regimantą Kavaliauską įregistruoti nuostatus iki 2022 m. rugsėjo 1 d. teisės aktų nustatyta tvarka ir atlikti kitus su šiuo pavedimu susijusius veiksmus.

3. Pripažinti netekusiu galios Plungės rajono savivaldybės tarybos 2020 m. birželio 25 d. sprendimą Nr. T1-124 „Dėl Plungės r. Alsėdžių Stanislovo Narutavičiaus gimnazijos nuostatų patvirtinimo“ nuo naujų nuostatų įregistravimo Juridinių asmenų registre dienos.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2022 m. liepos 28 d.

sprendimu Nr. T1-169

**PLUNGĖS R. ALSĖDŽIŲ STANISLOVO NARUTAVIČIAUS GIMNAZIJOS NUOSTATAI**

**I SKYRIUS**

**BENDROSIOS NUOSTATOS**

1. Plungės r. Alsėdžių Stanislovo Narutavičiaus gimnazijos nuostatai (toliau – Nuostatai) reglamentuoja Plungės r. Alsėdžių Stanislovo Narutavičiaus gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, Gimnazijos grupę, tipą, pagrindinę paskirtį, mokymo kalbas ir mokymo formas, vykdomas švietimo programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Gimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, Gimnazijos turtą, lėšas, jų naudojimo tvarką ir finansinės veiklos kontrolę, Gimnazijos veiklos priežiūrą, reorganizavimo, likvidavimo ar pertvarkymo tvarką.

2. Gimnazijos oficialusis pavadinimas – Plungės r. Alsėdžių Stanislovo Narutavičiaus gimnazija; trumpasis pavadinimas – Alsėdžių gimnazija. Gimnazija įregistruota Juridinių asmenų registre, kodas 191130983.

3. Plungės r. Alsėdžių vidurinė mokykla įsteigta 1952 metais. Švietimo ir mokslo ministro 2014 m. gruodžio 22 d. įsakymu Nr. V-1242 bei Plungės rajono savivaldybės tarybos 2014 m. gruodžio 30 d. sprendimu Nr. T1-379, mokyklai suteiktas gimnazijos statusas.

4. Teisinė forma – biudžetinė įstaiga.

5. Priklausomybė – Savivaldybės gimnazija, kodas 20.

6. Savininkas – Plungės rajono savivaldybė, kodas 111104268, Vytauto g.12, LT-40123 Plungė.

7. Savininko teises ir pareigas įgyvendinanti institucija – Plungės rajono savivaldybės taryba, kuri:

7.1. tvirtina Gimnazijos nuostatus;

7.2. priima į pareigas ir iš jų atleidžia Gimnazijos direktorių;

7.3. priima sprendimą dėl Gimnazijos buveinės pakeitimo;

7.4. priima sprendimą dėl Gimnazijos reorganizavimo ar likvidavimo;

7.5. priima sprendimą dėl Gimnazijos skyriaus steigimo ir jo veiklos nutraukimo;

7.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.7. sprendžia kitus įstatymuose ir Gimnazijos nuostatuose jos kompetencijai priskirtus klausimus.

8. Gimnazijos buveinė: Draugystės g. 6B, LT-90471 Alsėdžiai, Plungės rajonas.

9. Grupė – bendrojo ugdymo mokykla, kodas 3120.

10. Tipas – gimnazijos tipo gimnazija, kodas 3125, kitas (nepagrindinis) tipas – ikimokyklinio ugdymo mokykla, kodas 3111.

11. Gimnazijos pagrindinė paskirtis – gimnazijos tipo gimnazija visų amžiaus tarpsnių vaikams, kodas 31251700.

12. Kitos paskirtys:

12.1. ikimokyklinio ugdymo mokykla, kodas 3111;

12.2. pradinės mokyklos tipo pradinė mokykla, kodas 3122;

12.3. pagrindinės mokyklos tipo pagrindinė mokykla, kodas 3123;

12.4. vidurinės mokyklos tipo vidurinė mokykla, kodas 3124.

13. Mokymo kalba – lietuvių. Mokymosi formos – grupinio mokymosi (kodas 40) ir pavienio mokymosi (kodas 50). Mokymo proceso organizavimo būdai: kasdienis, individualus, savarankiškas ir nuotolinis.

14. Vykdomos švietimo programos – ikimokyklinio ugdymo programa, priešmokyklinio ugdymo programa, pradinio ugdymo programa, pagrindinio ugdymo programa, akredituota vidurinio ugdymo programa.

15. Mokiniams išduodami mokymosi pasiekimus įteisinantys dokumentai: pradinio išsilavinimo pažymėjimas – įgijusiam pradinį išsilavinimą; pagrindinio išsilavinimo pažymėjimas – įgijusiam pagrindinį išsilavinimą; mokymosi pasiekimų pažymėjimas – neįgijusiam pradinio, pagrindinio, vidurinio išsilavinimo; brandos atestatas – įgijusiam vidurinį išsilavinimą.

16. Gimnazija turi skyrių:

16.1. Gimnazijos skyriaus pavadinimas – Plungės r. Alsėdžių Stanislovo Narutavičiaus gimnazijos ikimokyklinio ir priešmokyklinio ugdymo skyrius (toliau – Skyrius):

16.1.1. Alsėdžių lopšelio-darželio įsteigimo data – 1962 m.;

16.1.2. Skyriaus buveinė – Telšių g. 10C, LT-90472 Alsėdžių miestelis, Alsėdžių seniūnija, Plungės rajonas;

16.1.3 Skyriaus mokymo kalba – lietuvių;

16.1.4. Skyriaus taikomos mokymosi formos ir mokymo proceso organizavimo būdai:

16.1.4.1. grupinio mokymosi forma (kodas 40) ir pavienio mokymosi forma (kodas 50);

16.1.5. Skyriaus vykdomos švietimo programos: ikimokyklinio ugdymo programa, priešmokyklinio ugdymo programa.

17. Gimnazija turi bendrabutį. Jo buveinė: Žalioji g. 2, LT-90471 Alsėdžiai, Plungės rajonas.

18. Gimnazija yra viešasis juridinis asmuo, turintis antspaudą su savivaldybės herbu ir pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo ir mokslo ministro įsakymais, Plungės rajono savivaldybės administracijos direktoriaus įsakymais, kitais teisės aktais ir šiais Nuostatais.

**II SKYRIUS**

**GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

19. Gimnazijos veiklos sritis – švietimas, kodas 85.

20. Gimnazijos švietimo veiklos rūšys:

20.1. pagrindinė veiklos rūšis – vidurinis ugdymas, kodas 85.31.20;

20.2. kitos švietimo veiklos rūšys:

20.2.1. ikimokyklinis ugdymas, kodas 85.10.10;

20.2.2. priešmokyklinio amžiaus vaikų ugdymas, kodas 85.10.20;

20.2.3. pradinis ugdymas, kodas 85.20;

20.2.4. pagrindinis ugdymas, kodas 85.31.10;

20.2.5. kultūrinis švietimas, kodas 85.52;

20.2.6. kitas, niekur nepriskirtas, švietimas, kodas 85.59;

20.2.7. sportinis ir rekreacinis švietimas, kodas 85.51;

20.2.8. švietimui būdingų paslaugų veikla, kodas 85.60;

20.2.9. kūrybinė, meninė ir pramogų organizavimo veikla (koda 90.0).

21. Kitos, ne švietimo veiklos, rūšys:

21.1. kita apgyvendinimo veikla, kodas 55.90;

21.2. vaikų poilsio stovyklų veikla, kodas 55.20.20;

21.3. kitų maitinimo paslaugų teikimas, kodas 56.29;

21.4. bibliotekų ir archyvų veikla, kodas 91.01;

21.5. kitas, niekur nepriskirtas, keleivinis sausumos transportas, kodas 49.39;

21.6. nuosavo arba nuomojamo nekilnojamo turto nuoma ir eksploatavimas, kodas 68.20.

22. Gimnazijos veiklos tikslas – ugdyti kiekvieno mokinio dvasines, intelektines ir fizines asmens galias, bendrąsias ir esmines dalykines kompetencijas, būtinas tolesniam mokymuisi, profesinei karjerai ir savarankiškam gyvenimui, sudaryti sąlygas įgyti demokratijos tradicijas, įkūnijančias pilietinės bei politinės kultūros pagrindus, išplėtoti gebėjimus ir patirtį, būtiną asmeniui, kaip kompetentingam Lietuvos Respublikos piliečiui, Europos ir pasaulinės bendrijos, daugiakultūrės visuomenės nariui.

23. Gimnazijos uždaviniai:

23.1. teikti geros kokybės ikimokyklinį, priešmokyklinį, pradinį, pagrindinį ir vidurinį išsilavinimą visiems jo siekiantiems mokiniams, pagal galimybes tenkinant jų poreikius ir interesus;

23.2. laiduoti programos turinio lankstumą ir variantiškumą, programos turinio ir jo perteikimo būdų dermę, individualizuotos programos ir mokinių poreikių bei gebėjimų, vykdomų programų ir valstybės nustatytų išsilavinimo standartų atitikimą;

23.3. kurti ugdymo turinio reikalavimus atitinkančią materialinę bazę;

23.4. organizuoti socialinę, pedagoginę, psichologinę, specialiąją pedagoginę ar kitą pagalbą teigiamiems mokinių elgesio pokyčiams pasiekti, sudaryti sveikas ir saugias ugdymosi sąlygas, grįsti savo veiklą humanistine ugdymo filosofija ir vertybių sistema.

24. Gimnazija atlieka šias funkcijas:

24.1. kuria ir sistemingai atnaujina ugdymo turinį, vadovaudamasi švietimo, mokslo ir sporto ministro tvirtinamomis bendrosiomis programomis;

24.2. rengia ikimokyklinio, priešmokyklinio, pradinio, pagrindinio ugdymo ir vidurinio ugdymo programas papildančius bei mokinių poreikius tenkinančius šių programų modulius, neformaliojo vaikų švietimo programas;

24.3. vykdo mokymo sutartyse numatytus įsipareigojimus, užtikrina geros kokybės švietimą;

24.4. organizuoja mokymosi pagal bendrojo ugdymo programas pasiekimų patikrinimus (ir kitus mokymosi pasiekimų patikrinimo būdus) pagal švietimo ir mokslo ministro patvirtintas mokymosi pasiekimų patikrinimų programas ir mokymosi pasiekimų patikrinimų organizavimo ir vykdymo tvarkos aprašus, mokinių pasiekimų tyrimus;

24.5. vykdo brandos egzaminus pagal švietimo ir mokslo ministro patvirtintą Brandos egzaminų organizavimo ir vykdymo tvarkos aprašą;

24.6. išduoda mokymosi pagal pagrindinio ir vidurinio ugdymo programų pasiekimus įteisinančius dokumentus švietimo ir mokslo ministro nustatyta tvarka;

24.7. sudaro palankias veiklos sąlygas veikti mokinių ir jaunimo organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

24.8. sudaro Vaiko gerovės komisiją, kuri organizuoja ir koordinuoja švietimo programų pritaikymą mokiniams, turintiems specialiųjų ugdymosi poreikių, švietimo pagalbos teikimą, rūpinasi saugios ir palankios mokiniams aplinkos kūrimu ir atlieka kitas su vaiko gerove susijusias funkcijas pagal švietimo ir mokslo ministro nustatytą tvarką;

24.9. tėvų (globėjų, rūpintojų) pageidavimu organizuoja mokamas papildomas paslaugas (popamokinę mokinių priežiūrą, klubus, būrelius, stovyklas, kultūrines pažintines išvykas ir kita) teisės aktų nustatyta tvarka;

24.10. pagal poreikius apgyvendina bendrabutyje mokinius;

24.11. sudaro galimybę mokiniams naudotis Gimnazijos biblioteka – informaciniu centru, internetu, ugdymo karjerai centro teikiamomis paslaugomis;

24.12. sudaro sąlygas darbuotojams profesiškai tobulėti;

24.13. užtikrina higienos normų, teisės aktų reikalavimus atitinkančią sveiką, saugią mokymosi ir darbo aplinką;

24.14. vadovaudamasi mokinių maitinimo mokyklose paslaugų teikimo sutarties nuostatomis, kontroliuoja mokinių maitinimo paslaugų kokybę, asortimentą ir kitų sutarties su paslaugų teikėju sąlygų vykdymą;

24.15. rūpinasi mokinių pavėžėjimu, sveikatos priežiūra;

24.16. teikia įvairią informaciją Plungės rajono savivaldybės administracijai jos nustatyta tvarka;

24.17. vykdo švietimo stebėseną, tyrimus, Gimnazijos veiklos įsivertinimą;

24.18. nusistato Gimnazijos bendruomenės narių elgesio ir etikos normas;

24.19. viešai skelbia informaciją apie Gimnazijos veiklą pagal Bendrųjų reikalavimų valstybės ir savivaldybių institucijų ir įstaigų interneto svetainėms aprašą;

24.20. atlieka kitas įstatymų ir kitų teisės aktų numatytas funkcijas.

**III SKYRIUS**

**GIMNAZIJOS TEISĖS IR PAREIGOS**

25. Gimnazija, įgyvendindama jai pavestus tikslus ir uždavinius, atlikdama jai priskirtas funkcijas:

25.1. turi teisę:

25.1.1. parinkti ugdymo (-si) ir mokymo metodus ir mokymosi veiklos būdus;

25.1.2. kurti naujus ugdymo (-si), mokymo ir mokymosi modelius, užtikrinančius geros kokybės išsilavinimą;

25.1.3. bendradarbiauti su veiklai įtakos turinčiais fiziniais ir juridiniais asmenimis;

25.1.4. vykdyti šalies ir tarptautinius švietimo projektus;

25.1.5. savininko teises ir pareigas įgyvendinančios institucijos sutikimu stoti ir jungtis į asociacijas, dalyvauti jų veikloje;

25.1.6. gauti paramą Lietuvos Respublikos įstatymų nustatyta tvarka;

25.1.7. naudotis kitomis teisės aktų suteiktomis teisėmis;

25.2. privalo:

25.2.1. užtikrinti geros kokybės švietimą, ugdymo, mokymo ir švietimo programų vykdymą, mokymo sutarčių sudarymą ir sutartų įsipareigojimų vykdymą;

25.2.2. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką, atvirumą vietos bendruomenei;

25.2.3. teikti informacinę, socialinę pedagoginę, specialiąją pedagoginę ir kitą pagalbą;

25.2.4. vykdyti profesinį informavimą;

25.2.5. informuoti apie vaiko teisių pažeidimus vaiko tėvus (globėjus, rūpintojus);

25.2.6. vykdyti Vaiko minimalios priežiūros priemones;

25.2.7. apie Mokinių elgesio taisyklių pažeidimus, keliančius pavojų mokinių sveikatai ir saugumui, direktorius, jo nesant – budintis direktoriaus pavaduotojas ugdymui, informuoja Savivaldybės administraciją, Vaiko teisių apsaugos skyrių.

**IV SKYRIUS**

**GIMNAZIJOS VEIKLOS ORGANIZAVIMAS IR VALDYMAS**

26. Gimnazijos veikla organizuojama pagal:

26.1. direktoriaus patvirtintą Gimnazijos strateginį planą, kuriam yra pritarusios Gimnazijos taryba ir Plungės rajono savivaldybės vykdomoji institucija ar jos įgaliotas asmuo;

26.2. direktoriaus patvirtintą Gimnazijos metinę veiklos programą, kuriai yra pritarusi Gimnazijos taryba;

26.3. suderintą su Savivaldybės vykdomąja institucija ar jos įgaliotu asmeniu Gimnazijos ugdymo planą, kuriam yra pritarusi Gimnazijos taryba, ir patvirtintą Gimnazijos direktoriaus.

27. Gimnazijai vadovauja direktorius, kurio pareigybės aprašymo tvirtinimas ir konkursas dėl priėmimo organizuojami teisės aktų nustatyta tvarka. Direktorius skiriamas penkerių metų kadencijai ir atleidžiamas teisės aktų numatyta tvarka. Gimnazijos direktorius yra tiesiogiai pavaldus Plungės rajono savivaldybės merui, o atskaitingas Plungės rajono savivaldybės tarybai. Gimnazijos direktorius negali būti Gimnazijoje veikiančių savivaldų narys.

28. Direktorius:

28.1. vadovauja Gimnazijos strateginio plano ir metinės veiklos programos, švietimo programų rengimui, juos tvirtina, vadovauja jų vykdymui;

28.2. tvirtina Gimnazijos vidaus struktūrą ir pareigybių sąrašą, neviršydamas nustatyto didžiausio leistino pareigybių skaičiaus;

28.3. nustato Gimnazijos direktoriaus pavaduotojų ugdymui ir kitų darbuotojų veiklos sritis;

28.4. tvirtina mokytojų ir darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Gimnazijos darbuotojus, skatina juos, skiria jiems drausmines nuobaudas;

28.5. priima mokinius savininko teises ir pareigas įgyvendinančios institucijos nustatyta tvarka, sudaro mokymo sutartis teisės aktų nustatyta tvarka;

28.6. suderinęs su Gimnazijos taryba, nustato mokinių teises, pareigas ir atsakomybę, tvirtina Mokinių elgesio taisykles;

28.7. gali skirti mokiniui drausmines auklėjamojo poveikio priemones už mokinio elgesio normų pažeidimą, numatytas Vaiko teisių apsaugos pagrindų įstatyme;

28.8. kreipiasi į Savivaldybės administracijos direktorių dėl minimalios ir vidutinės priežiūros priemonių vaikui skyrimo Vaiko minimalios ir vidutinės priežiūros įstatymo nustatyta tvarka;

28.9. tvirtina Gimnazijos darbo tvarkos taisykles, suderinęs su Gimnazijos taryba;

28.10. sudaro mokiniams ir darbuotojams saugias ir sveikatai nekenksmingas darbo sąlygas visais su ugdymu, mokymusi ir darbu susijusiais aspektais;

28.11. organizuoja ir koordinuoja Gimnazijos veiklą pavestoms funkcijoms atlikti, uždaviniams įgyvendinti, analizuoja ir vertina Gimnazijos veiklą, materialinius ir intelektinius išteklius;

28.12. leidžia įsakymus, kontroliuoja jų vykdymą;

28.13. rengia ir tvirtina mokinių priėmimo į Gimnazijos bendrabutį tvarką;

28.14. sudaro darbo grupes, metodines grupes, metodinę tarybą;

28.15. sudaro Gimnazijos vardu sutartis Gimnazijos funkcijoms atlikti;

28.16. organizuoja Gimnazijos dokumentų saugojimą ir valdymą teisės aktų nustatyta tvarka;

28.17. valdo, naudoja Gimnazijos turtą, lėšas ir jais disponuoja, rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą teisės aktų nustatyta tvarka;

28.18. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams – galimybę atestuotis ir organizuoja jų atestaciją švietimo ir mokslo ministro nustatyta tvarka;

28.19. inicijuoja Gimnazijos savivaldos institucijų sudarymą ir skatina jų veiklą;

28.20. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

28.21. atstovauja Gimnazijai kitose institucijose;

28.22. dalį savo funkcijų teisės aktų nustatyta tvarka gali pavesti atlikti direktoriaus pavaduotojams ugdymui;

28.23. analizuoja Gimnazijos veiklos ir valdymo išteklių būklę ir atsako už Gimnazijos veiklos rezultatus;

28.24. vykdo kitas teisės aktuose, pareigybės aprašyme ir Gimnazijos nuostatuose nustatytas funkcijas.

29. Gimnazijos direktorius atsako:

29.1. už Lietuvos Respublikos įstatymų ir kitų teisės aktų laikymąsi Gimnazijoje, nustatytų Gimnazijos tikslų ir uždavinių įgyvendinimą, demokratinį Gimnazijos valdymą, veiklos rezultatus, tinkamą funkcijų atlikimą;

29.2. už bendradarbiavimu grįstus santykius, bendruomenės narių elgesio ir etikos normų laikymąsi, skaidriai priimamus sprendimus, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

29.3. už gerą ir veiksmingą Vaiko minimalios priežiūros priemonių įgyvendinimą;

29.4. už bendruomenės narių informavimą, pedagoginio ir nepedagoginio personalo profesinį tobulėjimą;

29.5. už viešos informacijos apie Gimnazijos veiklą skelbimą;

29.6. už pagal LR viešojo sektoriaus atskaitomybės įstatymą teikiamų ataskaitų rinkinių ir statistinių ataskaitų teisingumą.

30. Gimnazijos direktoriaus kasmetinės atostogos, komandiruotės, laikinas nedarbingumas, nemokamos atostogos ar dėl kitų priežasčių jo nebuvimas darbe įforminamas vadovaujantis savininko teises ir pareigas įgyvendinančios institucijos nustatyta tvarka.

31. Gimnazijoje metodinę veiklą organizuoja metodinė taryba – Gimnazijos metodinių grupių pirmininkus jungianti taryba, vadovaujama tarybos narių išrinkto vadovo, o koordinuoja Gimnazijos direktoriaus pavaduotojas ugdymui. Metodinė taryba nustato mokytojų metodinės veiklos prioritetus, organizuoja ir koordinuoja metodinių grupių veiklą, stebi mokytojų kvalifikacijos tobulinimo procesą, aptaria kvalifikacijos tobulinimo poreikius, esant būtinybei, nustato kvalifikacijos tobulinimo prioritetus, prireikus vertina mokytojų metodinius darbus ir mokytojų praktinę veiklą, skatina pedagoginių inovacijų diegimą Gimnazijoje, teikia Gimnazijos direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo gerinimo.

32. Gimnazijoje sudaromos metodinės grupės – mokytojų, socialinę ir psichologinę pagalbą teikiančių specialistų grupės, sudarytos pagal ugdymo sritis ir mokomuosius dalykus. Metodinei grupei vadovauja grupės narių išrinktas vadovas. Metodinės grupės skirtos mokytojams kartu su pagalbos specialistais pasirengti ugdyti mokinius: planuoti ir aptarti ugdymo turinį (programas, mokymo ir mokymosi metodus, kontekstą, mokinių pasiekimų ir pažangos vertinimo būdus, mokymo (-si) ir ugdymo (-si) priemones bei patyrimą, kurį mokiniai sukaupia ugdymo procese), pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas ir kartu siekti mokinių ir Gimnazijos pažangos.

33. Gimnazijoje veikia klasės vadovų metodinė grupė. Jos nariai yra klasių vadovai. Grupės veiklą koordinuoja direktoriaus pavaduotojas ugdymui. Klasės vadovų metodinė grupė užtikrina klasių vadovų bendradarbiavimą, tobulina klasės vadovo darbą teikiant metodinę, informacinę pagalbą, kaip pasirūpinti mokinių gerove, emociniu asmenybės ugdymu, tenkinant mokinių mokymosi mokytis poreikius, siekiant klasių vadovų profesinės kompetencijos augimo, kuriant bendravimo ir bendradarbiavimo kultūrą, įvairina bendravimo ir bendradarbiavimo formas su mokinių tėvais, vykdo pedagoginį švietimą, skatina klasių vadovus kelti kvalifikaciją kursuose, seminaruose, dalytis gerąja patirtimi.

**V SKYRIUS**

**GIMNAZIJOS SAVIVALDA**

34. Gimnazijos taryba (toliau – Taryba) yra aukščiausioji Gimnazijos savivaldos institucija, atstovaujanti mokiniams, mokytojams, tėvams (globėjams, rūpintojams) ir vietos bendruomenei. Už savo veiklą Taryba atsiskaito ją rinkusiems Gimnazijos bendruomenės nariams.

35. Gimnazijos taryba sudaroma iš gimnazijoje nedirbančių mokinių tėvų (globėjų, rūpintojų) (7), mokytojų (7), mokinių (8, I g-III g klasių) (7) ir vietos bendruomenės atstovų (2). Tėvų atstovai renkami slaptu balsavimu visų klasių tėvų atstovų susirinkime, mokytojų atstovai renkami slaptu balsavimu gimnazijos mokytojų tarybos posėdyje, mokinių atstovai renkami slaptu balsavimu mokinių susirinkimuose, vietos bendruomenės atstovai renkami bendruomenės susirinkime. Gimnazijos tarybos nariai renkami dvejų metų laikotarpiui. Jei tarybos nario paskyrimas nutrūksta Gimnazijos tarybos nario įgaliojimams pirma laiko, išrenkamas naujas atstovas, likusiam tarybos įgaliojimų laikotarpiui, šio punkto nustatyta tvarka. Tarybos narių kadencijų skaičius neribojamas.

36. Į Tarybą tėvus (globėjus, rūpintojus) deleguoja tėvų (globėjų, rūpintojų) susirinkimas, mokytojus – mokytojų taryba, mokinius – mokinių taryba, vietos bendruomenės atstovus – bendruomenės susirinkimas. Tarybos sudėtyje privalo būti po vieną tėvų ir darbuotojų atstovą iš Skyriaus.

37. Tarybos posėdžiai kviečiami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančiųjų balsų dauguma. Gimnazijos direktorius Tarybos posėdžiuose gali dalyvauti kviestinio nario teisėmis.

38. Tarybai vadovauja pirmininkas, išrinktas atviru balsavimu Tarybos posėdyje.

39. Taryba:

39.1. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;

39.2. pritaria Gimnazijos strateginiam planui, metinei veiklos programai ir ugdymo planui, Gimnazijos nuostatams, darbo tvarkos taisyklėms, kitiems Gimnazijos veiklą reglamentuojantiems dokumentams;

39.3. teikia siūlymus Gimnazijos direktoriui dėl Gimnazijos nuostatų pakeitimo ar papildymo, Gimnazijos vidaus struktūros tobulinimo;

39.4. svarsto Gimnazijos lėšų naudojimo klausimus;

39.5. išklauso Gimnazijos metinės veiklos ataskaitas ir teikia siūlymų Gimnazijos direktoriui dėl Gimnazijos veiklos tobulinimo;

39.6. teikia siūlymus Savivaldybės administracijai dėl Gimnazijos materialinio aprūpinimo, veiklos tobulinimo;

39.7. svarsto mokytojų tarybos, metodinės tarybos, mokinių ir tėvų (globėjų, rūpintojų) savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;

39.8. teikia siūlymus dėl Gimnazijos darbo tobulinimo, saugių ugdymo (-si) ir darbo sąlygų sudarymo, talkina formuojant Gimnazijos materialinius, finansinius ir intelektinius išteklius;

39.9. svarsto Gimnazijos direktoriaus teikiamus klausimus;

39.10. atlieka visuomeninę Gimnazijos valdymo priežiūrą.

40. Tarybos nutarimai yra teisėti, jei jie neprieštarauja teisės aktams.

41. Mokytojų taryba – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams spręsti. Ją sudaro Gimnazijoje dirbantys mokytojai, švietimo pagalbą teikiantys specialistai, kiti tiesiogiai ugdymo procese dalyvaujantys asmenys.

42. Mokytojų tarybai vadovauja paprastąja balsų dauguma išrinktas narys. Mokytojų tarybos pirmininkas renkamas pirmame posėdyje kasmet, prasidėjus mokslo metams.

43. Pirmąjį Mokytojų tarybos posėdį šaukia Gimnazijos direktorius, vėliau – Mokytojų tarybos pirmininkas savo iniciatyva arba Gimnazijos administracijos siūlymu. Posėdis yra teisėtas, jei jame dalyvauja du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma. Kiekvienas narys turi po vieną balsą. Jeigu balsai pasiskirsto po lygiai, lemia pirmininko balsas.

44. Mokytojų taryba aptaria praktinius švietimo kaitos įgyvendinimo klausimus, svarsto mokinių ugdymo rezultatus, pedagoginės veiklos tobulinimo būdus, diskutuoja dėl Gimnazijos veiklos programos, pataria ugdymo planų, bendrųjų ugdymo programų įgyvendinimo ir bendrojo išsilavinimo standartų pasiekimo klausimais; kartu su ugdymo procese dalyvaujančiais specialistais aptaria mokinių sveikatos, saugos darbe, mokymosi, poilsio ir mitybos klausimus.

45. Mokinių taryba — nuolat veikianti aukščiausia Gimnazijos mokinių savivaldos institucija. Jos nuostatus tvirtina Gimnazijos direktorius. Mokinių tarybos nariai yra klasių susirinkimų deleguoti atstovai. Tarybai vadovauja pirmininkas, kurį renka Gimnazijos mokiniai. Mokinių taryba inicijuoja ir padeda organizuoti Gimnazijos renginius, akcijas, vykdyti prevencines programas, teikia pasiūlymus dėl mokymo organizavimo, vaikų neformaliojo švietimo programų plėtros, socialinės veiklos, dalyvauja rengiant Gimnazijos veiklą reglamentuojančius dokumentus, svarsto Gimnazijos direktoriaus teikiamus klausimus, susitaria dėl Gimnazijos veiklos organizavimo, deleguoja narius į Gimnazijos tarybą.

46. Klasės tėvų (globėjų, rūpintojų) savivaldos institucija – tėvų komitetas – renkamas klasės tėvų (globėjų, rūpintojų) susirinkime. Šiai institucijai vadovauja susirinkimo išrinktas vadovas. Tėvų komitetas su klasės vadovu aptaria klasės mokinių lankomumo, elgesio ir pažangumo, saugumo, maitinimo, informacijos apie vaikus gavimo klausimus, padeda organizuoti klasės renginius, išvykas, kurti edukacinę aplinką, vykdyti profesinį informavimą, teikia siūlymus Mokytojų ir Gimnazijos taryboms, mokinių tarybai bei direktoriui.

47. Mokinių ugdymo (-si) organizavimo, elgesio, lankomumo, saugumo užtikrinimo ir kitais mokiniams ir jų tėvams (globėjams, rūpintojams) aktualiais klausimais Gimnazijos direktorius gali organizuoti klasių mokinių ir jų tėvų (globėjų, rūpintojų) savivaldos institucijų vadovų pasitarimus.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

48. Darbuotojai į darbą Gimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

49. Gimnazijos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

50. Gimnazijos direktorius, jo pavaduotojai ugdymui, mokytojai, pagalbos mokiniui specialistai atestuojasi ir kvalifikaciją tobulina švietimo ir mokslo ministro nustatyta tvarka.

**VII SKYRIUS**

**GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA**

51. Gimnazija valdo patikėjimo teise perduotą Savivaldybės turtą, naudoja ir disponuoja juo įstatymų nustatyta tvarka.

52. Gimnazijos lėšų šaltiniai:

52.1. valstybės ir Savivaldybės biudžetų lėšos;

52.2. pajamos už teikiamas paslaugas;

52.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pervedimus;

52.4. kitos teisėtu būdu įgytos lėšos.

53. Lėšos naudojamos teisės aktų nustatyta tvarka.

54. Gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

55. Gimnazijos finansinė veikla kontroliuojama teisės aktų nustatyta tvarka.

56. Gimnazijos veiklos priežiūrą atlieka Plungės rajono savivaldybės administracija, prireikus pasitelkdama išorinius vertintojus.

**VIII SKYRIUS**

**BAIGIAMOSIOS NUOSTATOS**

57. Gimnazija turi interneto svetainę, atitinkančią teisės aktų nustatytus reikalavimus.

58. Pranešimai, kuriuos pagal šiuos Nuostatus ar Lietuvos Respublikos teisės aktus reikia skelbti viešai, skelbiami vietinėje ir respublikinėje spaudoje, Gimnazijos interneto svetainėje, Plungės rajono savivaldybės interneto svetainėje, Gimnazijos skelbimų lentose.

59. Pranešimai apie Gimnazijos likvidavimą, reorganizavimą ar vidaus struktūros pertvarką bei kitais Lietuvos Respublikos biudžetinių įstaigų ir kituose įstatymuose numatytais atvejais įstatymų nustatyta tvarka ir terminais skelbiami viešai spaudoje ir/arba pranešama visiems įstatymų numatytiems asmenims pasirašytinai ir (arba) registruotu laišku. Pranešimuose nurodoma visa informacija, kurią pateikti reikalauja Lietuvos Respublikos civilinis kodeksas ir Lietuvos Respublikos biudžetinių įstaigų įstatymas.

60. Gimnazijos nuostatams, jų pakeitimams, papildymams pritaria Gimnazijos taryba, tvirtina savininko teises ir pareigas įgyvendinanti institucija.

61. Gimnazijos nuostatai keičiami ir papildomi savininko teises ir pareigas įgyvendinančios institucijos, Gimnazijos direktoriaus ar Gimnazijos tarybos iniciatyva.

62. Gimnazija registruojama teisės aktų nustatyta tvarka.

63. Gimnazija reorganizuojama, likviduojama ar pertvarkoma teisės aktų nustatyta tvarka.

64. Pasikeitus teisės aktams, reglamentuojantiems šiuose Nuostatuose išdėstytus klausimus, prieštaravimai sprendžiami taikant teisės aktų nuostatas.

65. Savivaldybės taryba vykdo teisės aktuose Gimnazijos savininkui paskirtas funkcijas. Jei Lietuvos Respublikos norminiai teisės aktai ar Plungės rajono savivaldybės tarybos priimti teisės aktai nustato, kad atskiras savivaldybės tarybos kompetencijos funkcijas gali vykdyti Savivaldybės administracijos direktorius, šias funkcijas vykdo Administracijos direktorius be atskiro šių Nuostatų pakeitimo.

\_\_\_\_\_\_\_\_\_\_\_\_\_\_\_\_\_\_\_\_\_\_